কী আছে বিশ্বের সবচেয়ে দামি যুদ্ধজাহাজ ‘ইউএসএস জেরাল্ড আর ফোর্ডে’?

আটলান্টিক মহাসাগরে বিশ্বের সবচেয়ে দামি ও উন্নত পরমাণু চালিত যুদ্ধজাহাজ মোতায়েন করল মার্কিন যুক্তরাষ্ট্র। রাশিয়া-ইউক্রেন যুদ্ধ এবং চীন-তাইওয়ান উত্তেজনার মধ্যেই এই সিদ্ধান্ত নিল আমেরিকা।

‘ইউএসএস জেরাল্ড আর ফোর্ড’ নামের এই যুদ্ধজাহাজ আটলান্টিক মহাসাগরে আমেরিকার নেতৃত্বাধীন সামরিক জোট ‘ন্যাটো’র ‘স্ট্রাইক কোরের’ অংশ হিসেবে কাজ করবে।

দু’টি পরমাণু চুল্লিবিশিষ্ট এই যুদ্ধজাহাজ বেশ কয়েক বছর ধরে টানা সমুদ্রে থাকতে পারে। ওই সময়ের মধ্যে জ্বালানির জন্য কোনও বন্দরে ভিড়তে হবে না ফোর্ডকে। সামরিক দৃষ্টিকোণ থেকে এটি বড় সুবিধা।

আমেরিকা ছাড়াও এই যুদ্ধজাহাজে ন্যাটো-ভুক্ত দেশ কানাডা, ফিনল্যান্ডে, ডেনমার্ক, ফ্রান্স, জার্মানি, নেদারল্যান্ডস এবং স্পেনের নৌসেনারা ঠাঁই পাবেন। বস্তুত, আটলান্টিক মহাসাগরে ন্যাটোর ‘ভাসমান দুর্গের’ ভুমিকা পালন করবে ইউএসএস জেরাল্ড ফোর্ড।

তাইওয়ানের সঙ্গে চীনের সাম্প্রতিক সংঘাতের প্রেক্ষিতে আমেরিকা নৌসেনার আরেক বৃহৎ বিমানবাহী যুদ্ধজাহাজ, নিমিৎজ গোত্রের ইউএসএস রোনাল্ড রেগানকে সম্প্রতি চীন সাগরে মোতায়েন করেছে পেন্টাগন।